**Notă informativă**

**la Proiectul HG Cu privire la modificarea și completarea Hotărîrii Guvernului nr. 161 din 15.02.2008**

**Argument**

În condițiile aprobării cadrului normativ ce reglementează organizarea studiilor superioare de doctorat, ciclul III, conform nivelului 8 ISCED (Codul Educației nr. 152 din 17 iulie 2014, precum și Regulamentul privind organizarea studiilor superioare de doctorat, HG nr. 1007 din 10.12.2014), se impune necesitatea racordării Hotărîrii Guvernului nr. 161 din 15.02.2008 Cu privire la Bursa de excelență a Guvernului și Bursa nominală (pe domenii) pentru doctoranzi la cadrul normativ în vigoare.

Concomitent, în contextul desfășurării studiilor superioare de doctorat sub egida Ministerului Educației începînd cu admiterea 2015-2016, este necesar transferul de la Academia de Științe a Moldovei la Ministerul Educației a responsabilităților privind organizarea concursului de obținere a burselor vizate. Or, Ministerul Educației este autoritatea care, în virtutea obligațiilor deținute prin cadrul normativ existent, deține toate informațiile și bazele de date privind studiile superioare de doctorat, ciclul III, începînd cu anul de studii 2015-2016.

**Esența proiectului**

Proiectul HG Cu privire la modificarea și completarea Hotărîrii Guvernului nr. 161 din 15.02.2008 presupune:

* racordarea terminologiei uzitate în varianta din 2008 la cea impusă prin Codul Educației;
* comutarea responsabilităților privind organizarea concursului de obținere a Bursei de excelență a Guvernului și Bursei nominale (pe domenii) pentru studenți-doctoranzi de sub auspiciul Academiei de Științe a Moldovei sub patronajul Ministerului Educației.
* substituirea unor realități academice inactuale (cum ar fi „Media de la examenele de doctorat” în condițiile autonomiei academice) cu alte realități rezultate din cadrul normativ existent (pentru exemplul invocat mai relevant ar fi „Număr de credite transferabile acumulate în cadrul programului de pregătire bazat pe studii superioare avansate”).

**Costul implementării**

Implementarea proiectului propus nu necesită cheltuieli financiare suplimentare. Mijloacele financiare alocate pentru realizarea prevederilor Hotărîrii Guvernului nr. 161 din 15.02.2008 vor fi transferate la Ministerul Educației.

**Impactul implementării**

Concursul de acordare a Bursei de excelență a Guvernului și a Bursei nominale (pe domenii) pentru studenții-doctoranzi, organizat în conformitate cu cadrul legal în vigoare, va contribui la sporirea calității studiilor superioare de doctorat, dar și a învățămîntului superior în ansamblu.

**Ministru Corina FUSU**